SET ปิดลบ 4 จุด แรงขายหุ้นแบงก์-DELTA กดดัน
SET ปิดลบ 4 จุด รับแรงขายหุ้นใหญ่กลุ่มแบงก์ และยังมีแรงขายออกมาหลังดัชนีขึ้นไปทดสอบ 1,600 จุด รวมถึงแรงขายหุ้น DELTA ที่เข้ามากดดันอยู่ ขณะที่แนวโน้มพรุ่งนี้คาดแกว่งไซด์เวย์ ติดตามการประชุม ECB และตัวเลข GDP ไตรมาส 3/65 ของสหรัฐฯ พร้อมให้แนวต้าน 1,605-1,610 จุด แนวรับ 1,575-1,580 จุด
SET ปิดลบ 4 จุด รับแรงขายหุ้นใหญ่กลุ่มแบงก์ และยังมีแรงขายออกมาหลังดัชนีขึ้นไปทดสอบ 1,600 จุด รวมถึงแรงขายหุ้น DELTA ที่เข้ามากดดันอยู่ ขณะที่แนวโน้มพรุ่งนี้คาดแกว่งไซด์เวย์ ติดตามการประชุม ECB และตัวเลข GDP ไตรมาส 3/65 ของสหรัฐฯ พร้อมให้แนวต้าน 1,605-1,610 จุด แนวรับ 1,575-1,580 จุด
26 ต.ค. 2565

นายชัยพร น้อมพิทักษ์เจริญ รองกรรมการผู้จัดการสายงานค้าหลักทรัพย์บุคคล บล.บัวหลวง กล่าวว่า ตลาดหุ้นไทยวันนี้แกว่งตัวค่อนข้างผันผวน แกว่งตัวขึ้นและลงสลับกันในบางช่วง แต่เริ่มย่อตัวลงมาในแดนลบค่อนข้างมากในช่วงบ่าย สวนทางตลาดหุ้นอื่นในภูมิภาคเอเชียที่ปิดตลาดไปก่อนหน้าเป็นบวก ส่วนหนึ่งคาดว่าจะมาจากแรงขายทำกำไรหุ้นขนาดใหญ่ในกลุ่มธนาคารพาณิชย์หลังจากประกาศผลการดำเนินงานออกมาแล้ว และแรงขายออกมาหลังดัชนีขึ้นไปทดสอบแนวต้าน 1,600 จุด ได้ช่วงหนึ่ง อีกทั้งแรงขายหุ้น DELTA ที่ยังเข้ามากดดันดัชนีด้วย
อย่างไรก็ตามในช่วงบ่ายวันนี้ตลาดหุ้นยุโรปเปิดมาส่วนใหญ่ปรับตัวลง ส่วนหนึ่งคาดว่าจะมาจากแรงเทขายลดความเสี่ยงก่อนการประชุมธนาคารกลางยุโรป (ECB) ในวันพรุ่งนี้ และดัชนีดาวน์โจนส์ฟิวเจอร์ของสหรัฐฯ ก็ปรับตัวลดลง หลังจากการประกาศผลการดำเนินงานของบริษัทเทคโนโลยีขนาดใหญ่ในสหรัฐฯ ออกมาต่ำกว่าคาด ทำให้กดดันต่อภาพรวมของตลาดหุ้นทั่วโลก และเริ่มมีความกังวลเกี่ยวกับกสัญญาณการเกิด Recession มากขึ้น
สำหรับแนวโน้มพรุ่งนี้คาดว่าดัชนีแกว่งไซด์เวย์ โดยที่ยังคงรอติดตามผลการประชุม ECB ว่าจะมีการปรับขึ้นอัตราดอกเบี้ยในยุโรปอย่างไร รวมถึงรอติดตามการประกาศตัวเลข GDP สหรัฐฯ ไตรมาส 3/65 และยังมีการประกาศผลการดำเนินงานบริษัทจดทะเบียนในประเทศที่เป็นกลุ่ม Real Sector ที่จะทยอยประกาศออกมา โดยให้แนวต้าน 1,605-1,610 จุด แนวรับ 1,575-1,580 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
DELTA มูลค่าการซื้อขาย 4,067.45 ล้านบาท ปิดที่ 604.00 บาท ลดลง 62.00 บาท
KBANK มูลค่าการซื้อขาย 2,570.16 ล้านบาท ปิดที่ 141.50 บาท ราคาไม่เปลี่ยนแปลง
OR มูลค่าการซื้อขาย 1,873.60 ล้านบาท ปิดที่ 24.70 บาท ลดลง 1.05 บาท
TTB มูลค่าการซื้อขาย 1,833.16 ล้านบาท ปิดที่ 1.38 บาท เพิ่มขึ้น 0.05 บาท
CPALL มูลค่าการซื้อขาย 1,629.76 ล้านบาท ปิดที่ 59.50 บาท เพิ่มขึ้น 0.50 บาท